示兒
作者：洪鉞
朝代：宋

paragraphs: 豫章實佳木，尋丈早異衆。
匠石雖未顧，終解作梁棟。
社櫟大蔽牛，不資世所用。
棄置成散材，歲久即空洞。
誠由天所産，亦在德者種。
吾兒豫章流，丱角不好弄。
經訓雖未通，數過輒成誦。
只今十五六，舉止頗持重。
仰頼師友功，綴緝成賦頌。
積絲未盈尺，粗喜入機綜。
胡爲不自量，將使應鄉貢。
文場倍千數，作者豈倖中。
而子於其間，燕雀雜鸞鳳。
鉛刀未易割，庶可供一鬨。
造物果何如，往往形吉夢。
天其助我心，勿使汝放縱。
業貴精于勤，耐取曉窗凍。
文章實公器，妙語世人共。
歲朝哦此詩，洗醆揭春甕。
吾家有陰德，行矣光炎宋。